《寄曾郁文短歌》
元代·刘崧

澄江水，向东流，流向东昌江上头。我有故人在江上，十年不见增烦忧。

白沙水声寒活活，黄岩云气凝清秋。岂无沙棠枻吴女讴，可以载酒同遨游。

狂风吹山波浪恶，使我不得回轻舟。翩翩云中双飞燕，衔书寄我频留恋。

书中展转道深情，但恨相思不相见。春燕飞来秋复归，报书不遣壮心违。

碧兰紫蕙何由采，即恐萧条霜露稀。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。